സ്ത്രീകളുടെ സ്കൂട്ടര് മോഷ്ടിക്കുന്നയാള് പിടിയില് കോഴിക്കോട്: കണ്ണൂര്, കോഴിക്കോട് ജില്ലകളിലെ വിവിധ ഭാഗങ്ങളില് ജോലി കഴിഞ്ഞു മടങ്ങുന്ന സ്ത്രീകളെ പിന്തുടര്ന്ന് സ്കൂട്ടറുകള് മോഷ്ടിക്കുന്നയാളെ പോലീസ് പൊക്കി. കോഴിക്കോട് കുരുവട്ടൂര് പഞ്ചായത്തില് പുല്ലാളൂര് മുതുവന പറമ്ബില് വീട്ടില് ഷനീദ് അറഫാത്തിനെ30യാണ് പിടികൂടിയത്. സമീപ കാലത്ത് കോഴിക്കോട് സിറ്റിയിലും പരിസര പ്രദേശങ്ങളിലും സ്ത്രീകളുടെ മോട്ടോര് സൈക്കിളുകള് പതിവായി മോഷണം പോകുന്നത് പോലീസിന് തലവേദനയായിരുന്നു. ജോലി കഴിഞ്ഞു മടങ്ങുന്ന സ്ത്രീകള് വീട്ടിലെത്തി സ്കൂട്ടറില് നിന്നു സാധനങ്ങള് എടുത്ത് അകത്തേക്ക് കയറുന്ന തക്കം നോക്കിയാണ് ഇയാള് മോഷണം നടത്തിയിരുന്നത്. ബൈക്കില് പിന്തുടര്ന്നെത്തുന്ന പ്രതി വീടിന് തൊട്ടപ്പുറത്ത് വാഹനം നിര്ത്തി കാത്തു നില്ക്കും. മിനിറ്റുകളുടെ വ്യത്യാസത്തിലാണ് മിക്ക മോഷണങ്ങളും നടത്തിയിരുന്നത്. ഇയാള് മോഷ്ടിച്ച സ്കൂട്ടറുകളെല്ലാം താക്കോല് അലക്ഷ്യമായി സ്കൂട്ടറില് തന്നെ വച്ചവയായിരുന്നു. സ്ത്രീകളുടെ സ്കൂട്ടറുകളില് മിക്കവാറും ഒറിജിനല് രേഖകള് ഉണ്ടാകുമെന്നതും ഇയാള്ക്ക് ഇത്തരം സ്കൂട്ടറുകള് മോഷ്ടിക്കാന് പ്രേരണയായി. മോഷ്ടിച്ചെടുക്കുന്ന സ്കൂട്ടറുകളെല്ലാം വിവിധ സ്ഥലങ്ങളില് പണയം വച്ചു കിട്ടുന്ന പണം ചീട്ടു കളിക്കാനാണ് ഇയാള് ഉപയോഗിച്ചിരുന്നത്. മലപ്പുറം, കോഴിക്കോട്, കണ്ണൂര് എന്നിവിടങ്ങളിലെല്ലാം നടക്കുന്ന വന് ചീട്ടുകളികളില് കുരുവട്ടൂരാന് എന്ന പേരിലാണ് ഷനീദ് അറിയപ്പെട്ടിരുന്നത്. കോഴിക്കോട്, കണ്ണൂര് ജില്ലകളിലായി ഏകദേശം അന്പതോളം സ്കൂട്ടറുകള് മോഷണം നടത്തിയതായി ഇയാള് പോലീസിനോടു സമ്മതിച്ചിട്ടുണ്ട്. മോഷണം നടത്തിയ സ്കൂട്ടറുകള് പോലീസ് കണ്ടെടുത്തു. ബാക്കിയുള്ള മോട്ടോര് സൈക്കിളുകള് കണ്ടെടുക്കുന്നതിനായി ഇയാളെ കസ്റ്റഡിയില് വാങ്ങുമെന്ന് കേസന്വേഷണത്തിന് മേല്നോട്ടം വഹിക്കുന്ന മെഡിക്കല് കോളേജ് അസി. പോലീസ് കമ്മീഷണര് കെ. സുദര്ശന് പറഞ്ഞു.ചേവായൂര് ഇന്സ്പെക്ടര് പി. ചന്ദ്രമോഹന്, സബ് ഇന്സ്പെക്ടര്മാരായ എം. ആഭിജിത്ത്. എസ്.എസ്. ഷാന് എന്നിവരുടെ നേതൃത്വത്തിലുള്ള സംഘമാണ് പ്രതിയെ പിടികൂടിയത്.